ตรึงราคาสินค้าควบคุม 46 รายการออกไปอีกหนึ่งปี ลดผลกระทบประชาชน
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า การประชุมคณะกรรมการกลาง ว่าด้วยราคาสินค้าและบริการ (กกร.) วันนี้ มีมติต่ออายุ มาตรการตรึงราคาสินค้าควบคุม 46 รายการ บริการ 5 รายการ ที่จะหมดอายุ ในวันที่ 30 มิถุนายนนี้ ไปอีก 1 ปี ซึ่งเป็นกลไกปกติที่จะต้องมีการพิจารณาเมื่อครบกำหนด โดยยืนยันว่า หน่วยงานที่เกี่ยวข้องจะต้องควบคุมราคาสินค้าและตรึงราคาไว้ให้ได้นานที่สุด เพื่อลดผลกระทบที่จะเกิดขึ้นกับประชาชน พร้อมยอมรับว่า ขณะนี้มีผู้ประกอบการสินค้าหลายรายการยื่นเรื่องเพื่อขอปรับขึ้นราคาสินค้า ซึ่งจะอยู่ภายใต้การกำกับดูแลของคณะกรรมการและการพิจารณาอย่างรอบคอบ เพื่อให้ผู้ประกอบการอยู่ได้และผู้บริโภคก็อยู่ได้เช่นกัน โดยกำชับให้ผู้ว่าราชการจังหวัดและพาณิชย์จังหวัด คอยตรวจสอบราคาสินค้าตามร้านค้าต่างๆ เพื่อไม่ให้ผู้ประกอบการฉวยโอกาสปรับขึ้นราคาได้ เช่นเดียวกับบะหมี่กึ่งสำเร็จรูปที่มีกระแสข่าวว่าจะปรับขึ้นราคา นายจุรินทร์ ยืนยันชัดเจนว่า จะไม่มีการปรับขึ้นอย่างแน่นอน เพราะบะหมี่กึ่งสำเร็จรูปเป็นหนึ่งในสินค้าควบคุมส่วนกรณีที่มีความเป็นกังวลว่า น้ำมันพืช ปลากระป๋อง เริ่มขาดตลาดแล้ว นายจุรินทร์ ยืนยันว่าไม่เป็นความจริง ตอนนี้สินค้ายังมีเพียงพอสำหรับการอุปโภคบริโภค แต่ในส่วนของน้ำมันปาล์มและน้ำมันพืช ตั้งคณะอนุกรรมการ ขึ้นมา 1 ชุด ประกอบด้วย 5 ฝ่ายคือ ตัวแทนเกษตรกร ตัวแทนโรงสกัด ตัวแทนโรงกลั่นน้ำมันขวดบริโภค ตัวแทนผู้ส่งออก และตัวแทนส่วนราชการ มีอำนาจในการติดตามกำกับดูแล กำหนดสต๊อกเพื่อการอุปโภคบริโภคให้เพียงพอและสมดุลกับความต้องการของประชาชน